text: Op de wijse: Tantum ergò Sacramentum &c. Ende oock op de wijsen als fol. 24.
  1.
  IEsu, alle mijn misdaden
  Die soo menichvuldich zijn,
  En mijn droeve ziel beladen,
  
  Als een doodelijck fenijn,
  Gheneest die door u ghenaden
  Met uwe soete medecijn.
  2. Treckt tot u alle mijn sinnen,
  Macht, en wil ende verstant,
  Dat ick over-denck de minne,
  Die u heeft aen't Cruys gheplant,
  En mach voelen eens van binnen,
  Hoe u liefde heeft ghebrant.
  3. Wilt in 't binnenste mijns maken
  Een Godt-vreesende ghemoet,
  Dat sijn wille can versaken,
  En u wille vlijtich doet,
  Dat can vasten, bidden, waken
  Voor u storten oock sijn bloet.
  
  4. Ick bid u, o Iesu Heere,
  Door u smert en bitter doot,
  Doet my toch na mijn begheeren,
  Als ick lich in stervens noot:
  Wilt u dan tot mij-waerts keeren,
  En ontfanghen in u schoot.
  5. Als ick elder moet gaen woonen,
  En vertrecken bloot en naeckt,
  Wilt u dan aen my vertoonen
  Aen u Cruyce vast ghemaeckt,
  Ende my soo eeuwich kroonen,
  Want mijn ziele nae u haeckt.
  FINIS.